, जैसे एक नीरव तपस्वी सो रहा हो। दूसरी मछलियाँ तैरने में मग्न थीं। कभी पानी में गोल-गोल चक्कर लगाकर खेल रही थी, तो कभी रॉकेट की तरह नीचे से उपर की ओर तैर कर खेल रही थी। मगर काले कलूटे शरीर में चाँदी की पोशाक पहनी हुई वह मछली पता नहीं क्यों किस वैराग्य के कारण एकदम चुपचाप बैठी हुई थी। तनिमा आते-जाते उसी मछली को बार-बार देख रही थी। कभी-कभी तो जार के अन्दर, एक लकडी घुसाकर उस शांत पड़ी मछली को थोडा-बहुत हिला देती थी। वह मछली थोडी-सी हिलती थी, थोडी-सी आगे जाकर दूसरी जगह पर बैठ जाती थी। क्या कारण हो सकता है, इतनी उदास हो गयी वह मछली? आते समय क्या वह छोड़ आयी है अपने प्रेमी को? या क्या वह बिछुड़ गयी है अपने आत्मीय-जनों से? मछलियों को खरीदते समय, वह एक्वेरियम वाला लड़का कह रहा था, "मैडम, सभी वैराइटी का जोड़ा साथ-साथ ले जाइये।"
"ऊहूं, जोड़े का क्या करना है?"
"जोड़ी रखना अच्छा है न?"
मुस्कराई थी तनिमा, उस लड़के का जवाब सुनकर, "मछली क्या आदमी है?"
समुन्दर से लायी हुई वह जरीदार मछली शायद अकेली थी। इसलिए वह समुन्दर के बारे में जरुर सोच रही होगी। उस मछली की उदासीनता व अकेलापन तनिमा को चिंताग्रस्त कर देता था। हृदय के अन्दर एक अनोखे हाहाकार को अनुभव कर रही थी वह। मानो कोसों-कोसों दूर तक फैले हुए रेगिस्तान में वह अकेली हो।
बेटा नये परिवेश में था। इसलिए तनिमा रोज फ़ोन कर उसकी खबर ले लेती थी। उस दिन अकस्मात् बेटे का फ़ोन आया,
"माँ, आज एक झमेला हो गया है।"
"झमेला, कैसा झमेला?"
"हम अपने रूम में हैंगर लगा रहे थे, कि पास के रूम के लड़कों ने आकर हैंगर उखाड़कर फेंक दिये। "
"ऐसा क्यों किया?" तनिमा ने पूछा।
"हम कील ठोककर हैंगर लगा रहे थे तो उन लोगों की पढाई में बाधा पहुंची। बस। करना क्या था! आकर हमारे 